บช.น.เตรียมความพร้อมดูแลความปลอดภัย-จราจรม็อบ 19-20 กพ.
พล.ต.ต.ปิยะ ต๊ะวิชัย รอง ผบช.น. ฐานะโฆษก บช.น. และ พล.ต.ต.จิรสันต์ แก้วแสงเอก รอง ผบช.น.ฐานะ รองโฆษก บช.น. แถลงการเตรียมความพร้อมการรักษาความปลอดภัยและการอำนวยความสะดวกด้านการจราจร ในการชุมนุมของกลุ่มเห็นต่างทางการเมืองในวันที่ 20 ก.พ. นี้        พล.ต.ต.ปิยะ เปิดเผยว่า ทาง บช.น.ยืนยันว่าจะดำเนินการกับผู้กระทำความผิดทุกราย ส่วนการชุมนุมมีกลุ่มผู้ชุมนุมกี่กลุ่มนั้น มีการแจ้งทางโซเชียลมีเดียต่างๆ มีเพียงกลุ่มเดียวคือกลุ่มม็อบเฟสท์ที่มีการชักชวนกลุ่มผู้ชุมนุมหลายที่มารวมกัน กรณีดังกล่าวยืนยันว่าผู้โพสต์ข้อความในการชักชวนให้มีการร่วมชุมนุมถือว่าเป็นหนึ่งในกระบวนการผู้ร่วมกระทำความผิดด้วย ทาง บช.น. พร้อมด้วย บก.ปอท. จะต้องดำเนินคดีตามกฎหมาย        พล.ต.ต.ปิยะ กล่าวอีกว่า เจ้าหน้าที่ตำรวจได้มีการตั้งจุดตรวจค้นรอบพื้นที่ใกล้กับที่ตั้งรัฐสภา ไม่ว่าจะเป็นบริเวณแยกเกียกกาย ถ.ทหาร ถ.พระราม 5 ถ.สามเสน บางส่วน จะมีเจ้าหน้าที่ตำรวจทำการตรวจค้นบุคคลนำพาอาวุธมาที่ชุมนุม หากพลการกระทำความผิดเกิดขึ้นก็จะแจ้งข้อกล่าวหาและนำตัวส่งพนักงานสอบสวนพื้นที่ดำเนินคดีตามกฎหมายทุกราย ส่วนเรื่องการจัดกำลัง ทางบช.น.ได้มีการจัดกำลังเพียงพอเพื่อดูแลความสงบเรียบร้อยในพื้นที่ดังกล่าว โดยดูแลกลุ่มผู้ชุมนุมอยู่ในพื้นที่เหมาะสมไม่กระทบกับบุคคลอื่นที่ไม่ได้เกี่ยวข้อง ป้องกันเหตุร้าย ป้องกันมือที่สามก่อเหตุร้าย แบะดูแลประชาชนและบ้านเรือนที่อยู่ใกล้บริเวณดังกล่าว ทั้งนี้ กรณีม็อบเฟสท์หน้ารัฐสภาเวลา 17.00 น. การชุมนุมดังกล่าวเป็นการกระทำผิดกฎหมาย เนื่องจากเป็นพื้นที่กรุงเทพมหานครได้มีการประกาศใช้พ.ร.ก.ฉุกเฉิน และ พ.ร.บ.ควบคุมโรค        ด้านพล.ต.ต.จิรสันต์ กล่าวถึงการจัดการจราจรบริเวณหน้ารัฐสภาว่า เบื้องต้นขณะนี้ยังไม่ปิดการจราจรแต่อย่างใด เนื่องจากจะต้องดูสถานการณ์อีกครั้งว่ากลุ่มผู้ชุมนุมจะมีการเคลื่อนไหวอย่างไร โดยขณะนี้ได้เตรียมแผนไว้รองรับไว้แล้ว โดยแผนการจัดการจราจรรอบพื้นที่รัฐสภา บริเวณแยกเกียกาย หากมีกลุ่มผู้ชุมนุมลงมาบริเวณพื้นผิวการจราจร ทางเจ้าหน้าที่ตำรวจจะทำการปิดการจราจรบริเวณถนนสามเสนหน้าอาคารสภาเกียกกายทุกช่องทาง ขอประชาชนควรหลีกเลี่ยงเส้นทาง ถ.สามเสน ถ.ประชาราษฎร์สาย 1 ถ.ทหาร พร้อม แนะนำประชาชนใช้เส้นทางถนนบางกระบือไปยังแยกบางโพ